মীজান রহমানের উপর প্রথম অভিযোগ প্রবাসের কোন বাংলাদেশীকে মীজান রহমান কোন সাহায্য করেছেন কি না। এই প্রশ্নের উত্তর দেবার অনুমতি চেয়ে বলছি। জী হাঁ, তিনি সাহায্য করেছেন, শুধু বাংলাদেশীদেরকে নয় অনেক প্রবাসীকে সাহায্য করেছেন। আমাকেও করেছেন। মীজান সাহেবের লেখা পড়ে আমি বরফের দেশে বসে টিনের চালে বৃষ্টি পড়ার শব্দ শুনতে পাই। ধুপ আর গোবরের গন্ধ পাই। তার লেখা পড়তে পড়তে কাদায় পা আটকে গেছে ভেবে পা টেনে তুলে দেখি পা আমার কার্পেটের উপরই ছিল। তার লেখা পড়লে মাথার উপর জোনাকিদের উড়তে দেখি। পুকুরের পানিতে পদ্ম ভাসতে দেখি। তিনি আমাদেরকে শিখিয়েছেন অহমিকা নয়, সত্য কথা বলতে। সাব-ইন্সপেক্টর বাবাকে ডি-এস-পি বলতে নেই, কলাবাগানের বাসাকে ধানমন্ডি বলতে নেই। হৃদয়ের মণিকোঠায় অনুভূতি জাগিয়ে যদি মীজান রহমান কোন সাহায্য না করে থাকেন তবে জসিমুদ্দীন, জীবনানন্দ, আব্বাস উদ্দিন, জয়নাল আবেদিনও কারো কোন সাহায্যে আসেননি। এর পরের নালিশ একজন শিক্ষিত বাংলার সুসন্তান হয়ে মীজান রহমান আমাদের কি দিয়েছেন। মীজান সাহেব এক লেখাতে বলেছেন দেশের কাছে তার ঋণ অনেক। তাই যতদিন বেঁচে থাকবেন সে ঋণ শোধ করে যাবেন। তিনি বলেছেন এখন তাঁর লেখার পালা, জীবনের শেষ দিনটি পর্যন্ত লিখে লিখে শোধ করে যাবেন। কবি যেমন কবিতা লিখে, কৃষক যেমন ফসল ফলিয়ে, মুয়াজ্জিন যেমন আজান দিয়ে তাদের ঋণ শোধ করে। লেখক মীজান রহমান তাঁর নিজস্ব মাধ্যমে সে কাজটি করছেন। আর এ কাজটি করতে গিয়ে তিনি অনেক প্রবাসীর মনের ভেতর বাংলার হারিকেন কুপি জ্বালিয়ে দিয়েছেন। এতটুকু দেওয়া কিন্তু কম নয়....। (নভেম্বর ২৭ ১৯৯৭ – দেশে বিদেশে)।